Karakterveiledning masteroppgave medievitenskap/journalistikk
A

Klart formulerte problemstillinger, besvarer disse og gjennomfører analyse, argumentasjon og dokumentasjon i tråd med problemstillingen. Gjør eksplisitt og meget godt rede for teoretiske og metodiske hovedvalg, som skal være relevant i forhold til problemstillingen.  Oversiktlig og begrunnet framstilling, presist og klart språk bare med ubetydelige skrivefeil, konsekvent og riktig gjennomført referansebruk. Overbevisende med hensyn til faktakunnskaper og svært god kjennskap til forskningslitteraturen: demonstrerer gode kunnskaper om relevant tidligere forskning på feltet. Relevante teoretiske perspektiver, selvstendighet i framstilling og diskusjon av disse. Eventuelle empiriske analyser på et høyt nivå, godt og riktig gjennomført og interessant perspektivert. Demonstrerer meget god forståelse av sentrale begreper og konsistent bruk av disse i framstillingen. Klarhet, selvstendige og interessante resonnementer. Holder seg innenfor de omfangsbegrensinger som er definert med mindre helt spesielle hensyn tilsier at disse begrensingene overskrides.  

Tildels fremragende og originalt arbeide som bekrefter en meget god forståelse og håndtering av teoretiske og analytiske momenter. Høyt kunnskapsnivå. Selvstendig. 

B

Klart formulerte problemstillinger, besvarer disse. God sammenheng mellom  problemstillinger, teori og empiri. Gjør rede for teoretiske og metodiske hovedvalg, som skal være relevante i forhold til problemstillingen. Oversiktlig og begrunnet framstilling, rimelig presist og klart språk. Bare mindre skrivefeil og mindre betydelig slurv med språk og referanser. God oversikt over kunnskapsfeltet og kjennskap til forskningslitteraturen, kompetent gjennomførte empiriske analyser, interessante perspektiver. Selvstendig bruk av kunnskapen. Demonstrerer forståelse av sentrale begreper. Relevante teoretiske perspektiver. Holder seg innenfor de omfangsbegrensinger som er definert med mindre helt spesielle hensyn tilsier at disse begrensingene overskrides. 

C
Oppgaven har gode problemstillinger, men disse kan være noe manglefulle eller uklart formulert. Rimelig god sammenheng mellom problemstillinger, teori og empiri. Gjør rimelig godt rede for teoretiske og metodiske hovedvalg, som er mer eller mindre relevante i forhold til problemstillingen. Gode faktakunnskaper og rimelig god kjennskap til kunnskapsfeltet, relativt kompetente empiriske analyser, men med noen mangler. 

Andre momenter som kan komme til anvendelse på dette nivået vil kunne være manglende forbundet med klarhet og upresishet i språkbruken, inkonsistent bruk av begreper, noe uklarhet i strukturen, noe feilaktig eller mangelfull framstilling av fakta eller teoretiske perspektiver, noe overskridelse av de omfangsbegrensinger som er definert uten at helt spesielle hensyn tilsier dette. 

D
Oppgaven er ytre sett gjennomført etter de formessige kriterier som gjelder, men har flere store og betydelige mangler. Nokså god sammenheng mellom  problemstilling, teori og empiri, men  mangler forbundet med fagfeltets kunnskapselementer. Kan ikke benytte kunnskapen selvstendig. 

Andre momenter som kan komme til anvendelse på dette nivået vil kunne være større mangler med hensyn til klarhet og upresishet i språkbruken, inkonsistent bruk av begreper, uklarhet i strukturen, feilaktig eller mangelfull framstilling av fakta eller teoretiske perspektiver og noe overskridelse av de omfangsbegrensinger som er definert uten at helt spesielle hensyn tilsier dette, unødvendige eller irrelevante innslag, inneforstått eller utydelig framstillingsform, feilaktig eller inkonsistent referansebruk.

E
Oppgaver som på en vesentlig måte bryter med de formmessige kriterier som gjelder uten at dette er godt begrunnet. Oppgaver som har store og betydelige mangler på svært mange av de punktene som er nevnt under nivå D. Tilfredstiller bare minimumskravene. Behersker ikke kunnskapsfeltet. Uselvstendig.

F stryk
Mangler detaljkunnskap og oversikt.

